पूर्व विधायक को मारने वाले MP-MLA बने, बम मारकर मंत्री की नसें फाड़ दीं, अब अतीक-अशरफ का मर्डर
Atiq Ashraf Murder; प्रयागराज शनिवार रात फिर से दहल गया। 17 पुलिसकर्मियों के बीच 17 राउंड गोलियां चलीं और माफिया अतीक अहमद और अशरफ की निर्मम हत्या कर दी गई।
प्रयागराज शनिवार रात फिर से दहल गया। 17 पुलिसकर्मियों के बीच 20 राउंड गोलियां चलीं और माफिया अतीक अहमद और अशरफ की निर्मम हत्या कर दी गई। यह पहला मौका नहीं था जब प्रयागराज में पूर्व विधायक व सांसद की हत्या हुई हो। इसके पहले तो सिटिंग विधायक तक को घेरकर गोलियों से भून दिया गया था। जिन्होंने मारा वो सांसद और विधायक बने। कोर्ट का फैसला आया तो उनके हिस्से जेल आया।
प्रयागराज जिले की पहचान आपराधिक नहीं धार्मिक है। लेकिन बीच-बीच में ऐसी घटनाएं हुईं, जो पूरे देश के अखबारों की पहली खबर बनी। आज अतीक-अशरफ के बहाने उन्हीं निर्मम कहानियों को जानते हैं। पहली कहानी 27 साल पुरानी जवाहर यादव हत्याकांड की।
मुलायम सिंह के खास थे जवाहर पंडित 
जवाहर यादव उर्फ पंडित मुलायम सिंह के खास थे। 1991 में सपा ने उन्हें झूंसी सीट से चुनाव लड़वाया, लेकिन वह हार गए। 1993 में दोबारा टिकट दिया और इस बार 26,841 वोटों से जीत गए। यहां से जवाहर पंडित की ताकत बेहिसाब बढ़ गई। जिसे चाहते ठेका दिलवाते, इसी दौरान उनकी नजर यमुना के घाटों की कीमती बालू पर पड़ी। उस पर बाहुबली करवरिया परिवार का कब्जा था। मतलब ये कि एक मगरमच्छ के रहते हुए दूसरा मगरमच्छ उसी तालाब में कूद पड़ा।
राज्य में सरकार थी इसलिए जवाहर पंडित एक के बाद एक बालू घाटों पर कब्जा करते चले गए। एक समय ऐसा आया कि करवरिया के पास घाट तो थे, लेकिन उसका रास्ता जवाहर पंडित ने खरीद लिया। ट्रक जवाहर पंडित के जमीन से गुजरा तो रोक दिया गया।
दोनों पक्ष समझौते के लिए साथ बैठे। समझौता छोड़िए, विवाद हो गया। जवाहर पंडित ने करवरिया पर राइफल तान दी। कहा- अपनी बालू चाहे तो हेलिकॉप्टर से उठवाओ लेकिन मेरी जमीन से तुम्हारा एक भी ट्रक नहीं गुजरने दूंगा। यही वो लाइन थी जिसके बाद दोनों एक दूसरे के कट्टर दुश्मन बन गए।
शहर में पहली बार AK-47 से हमला 
13 अगस्त 1996, शाम का वक्त। गेस्ट हाउस कांड के बाद प्रदेश में राष्ट्रपति शासन लगा था। विधायक से पूर्व विधायक हो चुके जवाहर पंडित सफेद रंग की मारुति कार से सुभाष चौराहे से पत्थर गिरजाघर की तरफ आगे बढ़ रहे थे। गाड़ी गुलाब यादव चला रहे थे और कल्लन यादव जवाहर के साथ पीछे वाली सीट पर बैठे थे। पीछे एक टाटा सूमो लगी थी। पैलेस सिनेमा के ठीक सामने एक तेज रफ्तार टाटा सिएरा आई और जवाहर पंडित की गाड़ी को ओवरटेक करते हुए सामने खड़ी हो गई।
पीछे वाली टाटा सूमो मारुति के ठीक बराबर में खड़ी हो गई। सूमों की ड्राइविंग सीट से निकला रामचंद्र त्रिपाठी उर्फ कल्लू। टाटा सिएरा से चार लोग। श्याम नारायण करवरिया उर्फ मौला महाराज, कपिल मुनि करवरिया, सूरजभान करवरिया और उदयभान करवरिया।
मौला महाराज ने हाथ में AK-47 थाम रखी थी। वह जवाहर की गाड़ी के पास गए और कहा, बाहर निकल जवाहर पंडित। इसके बाद अंधाधुंध गोलियां चलने लगीं। तीन लोग सिर्फ जवाहर पंडित पर गोलियां चला रहे थे, बाकी दो गुलाब और कल्लन को मार रहे थे।
शहर के सबसे पॉश इलाके में यह पहला मौका था जब एके-47 तड़तड़ाई। जवाहर पंडित के सिर से लेकर पांव तक गोलियां मारी गईं। सांसें थम गईं। अब गोलियां लगती तो बॉडी दो इंच ऊपर जंप कर जाती। मौला महाराज को लग गया कि जवाहर की सांसें थम गई हैं, तब वह वहां से निकले। जवाहर के साथ बैठे कल्लन के साथ चमत्कार हुआ। बुरी तरह से घायल होने के बाद भी वह बच गए लेकिन कुछ ही महीनों बाद मौत हो गई।
दोष साबित होने में 23 साल लग गए 
जवाहर पंडित की हत्या दिनदहाड़े हुई थी। उस वक्त तमाम लोगों ने अपनी आंखों से देखा था। लेकिन कोई गवाही देने को तैयार नहीं। जवाहर पंडित के भाई सुलाकी यादव ने मौला महाराज और करवरिया बंधुओं और कल्लू के खिलाफ मामला दर्ज करवाया। हमले के कुछ दिन बाद ही मौला महाराज की मौत हो गई। अब बचे थे चार आरोपी। एक तरफ कोर्ट में सुनवाई हो रही थी तो दूसरी तरफ ये तीनों भाई राजनीति में हाथ आजमाने आ गए।
उदयभान करवरिया 2007 में बीजेपी के टिकट पर बारा से विधायक बने। 2009 में बसपा ने कपिल मुनि करवरिया को फूलपुर लोकसभा सीट से प्रत्याशी बनाया और वह सांसद बना। इसके पहले कौशांबी का जिला पंचायत अध्यक्ष भी था। सूरजभान करवरिया को बीजेपी ने एमएलसी बनाया। इस तरह से तीनों की राजनीति चमक गई। कोर्ट में कभी तारीखों पर जाते तो कभी नहीं। 4 अक्टूबर 2018 को यूपी सरकार ने इलाहाबाद सेशन कोर्ट में अर्जी दाखिल करते हुए कहा, "करवरिया बंधुओं के खिलाफ आरोप साबित होने के लिए सबूत नहीं हैं, इसलिए सरकार केस वापस लेना चाहती है।"
सरकार के इस फैसले के खिलाफ जवाहर पंडित की पत्नी हाईकोर्ट पहुंच गईं। कोर्ट ने सरकार की अपील खारिज की और मुकदमा जारी रखने का आदेश दिया। 4 नवंबर 2019 को कोर्ट ने फैसला सुनाते हुए चारों आरोपियों को दोषी करार दिया और उम्रकैद की सजा सुनाई। उसके बाद से तीनों ही भाई जेल में बंद हैं।
चुनावी हार बर्दाश्त नहीं हुई और दौड़ाकर गोली मारी 
2003 में यूपी में मुलायम सिंह सीएम बने। अतीक अहमद अपना दल छोड़कर सपा में आ गए। 2004 के लोकसभा चुनाव में उन्हें फूलपुर लोकसभा सीट से टिकट मिला। चुनाव जीते तो इलाहाबाद पश्चिमी विधानसभा सीट खाली हो गई। वहां से अपने भाई खालिद अजीम उर्फ अशरफ को सपा से मैदान में उतारा।
सामने अतीक के ही पुराने साथी बसपा के टिकट से राजू पाल थे। राजू ने अशरफ को 4 हजार वोटों से हरा दिया। इस जीत से अतीक कुनबा बौखला गया। 21 नवंबर 2004 को नीवां के यादवपुर में फायरिंग और बमबाजी हुई लेकिन राजू बच गए। 28 दिसंबर को राजू की सफारी पर हमला हुआ लेकिन इस बार भी बच गए।
15 जनवरी को राजू पाल ने पूजा पाल से शादी की। राजू दो गाड़ियों के काफिले के साथ SRN हॉस्पिटल से वापस अपने घर नीवां जा रहे थे। वह खुद गाड़ी चला रहे थे। बगल वाली सीट पर दोस्त सादिक की पत्नी रुखसाना बैठी थी।
पीछे संदीप यादव और देवीलाल बैठे थे। पीछे जो स्कॉर्पियो थी उसमें चार लोग बैठे थे। काफिला सुलेमसराय के जीटी रोड पर था तभी बगल से तेज रफ्तार मारुति वैन राजू पाल की गाड़ी को ओवर टेक करते हुए एकदम सामने आकर खड़ी हो गई। राजू की गाड़ी सड़क किनारे बांस-बल्ली की दुकान पर जाकर भिड़ गई।
जान न बचे इसलिए हॉस्पिटल में जाकर मारा 
सामने खड़ी मारूति वैन से पांच हमलावर उतरे। ताबड़तोड़ फायरिंग शुरू कर दी। तीन ने राजू पाल की गाड़ी को घेरकर फायरिंग शुरू की। दो हमलावर काफिले की दूसरी गाड़ी पर फायरिंग करने लगे। किसी को भी उतरने का मौका नहीं दिया। गोलियों की आवाज सुनकर लोग घटनास्थल की तरफ दौड़े। जो घटना स्थल पर थे वह दूसरी तरफ भागे। दो किलोमीटर तक के इलाके में अफरातफरी का माहौल बन गया।
पहले चार मिनट तक गोलियां चलती रहीं। अगले चार मिनट तक ये इंतजार किया जाता रहा कि राजू की सांसें थम जाए। राजू के समर्थक उन्हें लेकर SRN हॉस्पिटल लेकर भागे, आरोपियों को लगा कि कहीं बच न जाए इसलिए उन लोगों ने टैंपो का पीछा किया और फिर से राजू को गोलियां मारी। हॉस्पिटल पहुंचे तो वहां डॉक्टरों ने हाथ जोड़ लिया। रात में पोस्टमॉर्टम हुआ तो राजू की बॉडी से 19 गोलियां निकली। पीछे वाली सीट पर बैठे संदीप और देवीलाल की भी मौत हो गई।
9 दिन में ही उजड़ गई पूजा पाल की मांग
दिनदहाड़े एक विधायक की हत्या से प्रयागराज से लेकर लखनऊ तक हंगामा हो गया। जिले में उपद्रव शुरू हो गया। तोड़फोड़, आगजनी इतनी बढ़ी कि PAC की दर्जनों टुकड़ियां उतार दी गई। हंगामा थमा और सियासत गर्मा गई। 9 दिन पहले राजू पाल से ब्याही पूजा पाल ने उस वक्त के फूलपुर लोकसभा के सांसद अतीक अहमद, उनके भाई अशरफ, फरहान, रंजीत पाल, आबिद, गुफरान के खिलाफ आईपीसी की गंभीर धाराओं में मुकदमा दर्ज करवाया। 18 साल हो गए लेकिन आज तक इस मामले में आरोप तय नहीं हो पाए।
अतीक और अशरफ की हत्या 
शनिवार रात अतीक और अशरफ की भी हत्या कर दी गई। कुल मिलाकर पिछले 27 साल में प्रयागराज में जवाहर पंडित, राजू पाल, अशरफ के रूप में पूर्व विधायकों की हत्या हुई। अतीक के रूप में पूर्व सांसद की हत्या हुई। ये तो थी माननीयों के मर्डर की कहानी। लेकिन 3 और घटनाएं हैं जिन्होंने प्रयागराज को चौका दिया था। आइए अब उन घटनाओं को जानते हैं...
संत ज्ञानेश्वर के साथ 8 लोगों की हत्या 
2006 में संत ज्ञानेश्वर माघ मेले का आखिरी स्नान करके 10 फरवरी को अपने आश्रम वाराणसी के लिए निकल रहे थे। पांच गाड़ियों का काफिला था। बीच वाली गाड़ी ज्ञानेश्वर की थी। उस गाड़ी में 4 महिला शिष्य और 3 सेवादार थे।
ये महिला शिष्य ज्ञानेश्वर की बॉडी गार्ड और ड्राइवर थीं। हंडिया के बगहा रेलवे क्रासिंग के पास काफिले को रोक दिया गया। आधा दर्जन बदमाशों ने एके-47 जैसे लेटेस्ट हथियारों के साथ हमला कर दिया। करीब 200 राउंड फायरिंग हुई। ज्ञानेश्वर के साथ पुष्पा, पूजा, गंगा, नीलम, ओम प्रकाश, रामचंद्र और मिथिलेश की हत्या कर दी गई। पांच और लड़कियां घायल हुई।
ये पहला मौका था जब प्रयागराज में एक साथ 8 लोगों की दिनदहाड़े हत्या हुई। इस हत्याकांड में सुल्तानपुर के सोनू सिंह, मोनू सिंह का नाम आया। गिरफ्तारी भी हुई लेकिन कोर्ट को सबूत नहीं मिला इसलिए बरी हो गए।
मरते-मरते बचे थे मंत्री नंदी 
12 जुलाई 2010, बीजेपी सरकार के मौजूदा मंत्री नंद गोपाल नंदी उस वक्त बीएसपी सरकार में मंत्री थे। अपने घर मुट्ठीगंज में करीब एक किलोमीटर दूर मंदिर में पूजा करने जा रहे थे। मंदिर पहुंचकर गाड़ी से उतरे ही थे कि पास खड़ी स्कूटी में रखे बम को रिमोट से उड़ा दिया गया।
धुएं का गुबार उठा। धुआं छटा तो नंदी के साथ गए दो लोगों की लाश पड़ी थी। आस-पास मौजूद जानवर दीवारों पर चिपके हुए थे। नंदी का पेट फट गया, आंतें बाहर आ गईं। हथेली के चीथड़े उड़ गए। जैसे-तैसे उन्हें अस्पताल पहुंचाया गया। आठ दिन तक उन्हें होश नहीं आया।
उमेश पाल हत्याकांड ने अतीक का सब कुछ खत्म कर दिया 
24 फरवरी 2023 को राजू पाल हत्याकांड के गवाह उमेश पाल की हत्या कर दी गई। उनके साथ उनके दो गनर को भी बम और बंदूक से मार दिया गया। सब कुछ सीसीटीवी कैमरे में कैद हो गया। हमले में अतीक का बेटा असद पिस्टल से हमला करते हुए नजर आया। पुलिस ने कार्रवाई शुरू की और 10 दिन के अंदर दो आरोपियों का एनकाउंटर कर दिया। उसके असद और गुलाम का भी एनकाउंटर कर दिया गया।
इसी उमेश पाल हत्याकांड की पूछताछ के मामले में अब अतीक और अशरफ को भी मार दिया गया। इस तरह से पिछले 27 साल में प्रयागराज के अंदर 4 विधायक-सांसद को मारा गया। एक मंत्री की जान जाते-जाते बची। आगे ऐसा न हो इसके लिए कानून व्यवस्था दुरुस्त करने की बात कही जा रही है। हालांकि यह कितना प्रभावी होगा यह वक्त बताएगा।